Nous official de la court de Besançon, fasons sauoir a toz, que par donation, Jean dit Contefèure de Dole, notaire de la court de Besançon, notre juré et commandement especial, auquel quant ace et a plus grant chose, nous auons commis et commectons noz faire, pour ce en droit personalment establir, et à ce espécial venent, Agnès fille de feu Renaut Petit Jehan de Trouhans, damoiselle feme François de Terrans, escuier, demorant à Choisey, du loux et auctorité dudit François, son mari, enqui présent, et ley on ce fait auctorizant, liquelle damoiselle, de l’auctorité que dessus, ay quictez, liberez, et absols perpetuelment, quicte, libère et absols par ces presentes lettres, religieuses personnes l’abbez et couuent de Saint Estienne de Diion, de et sur tout le droit et accion, quelle hait enuers lesdiz religieux, a cause de son quart indeuis du molin de Verrainges, de touz les temps passez, que les diz religieux ont tenuz son dit quart dudit molin, et leuez, et percephu le proffit et emolument dicelle quart de molin, jusques au jour de la date de ces lettres, et auxi du temps auenir, jusques à la feste Saint Martin d’yuers prochin venant. Parmi ce que ladite damoiselle et son dit marit demorent quicte enuers les diz religieux des frais et missions, qu’ilz ont mis et fait oudit molin, pour le rapparoillement et le maintenement dicelli molin de toz les temps passez. Promectens la dite damoiselle, de l’auctorité que dessus, par sollempnee stipulacion, et par son serement donné aux sains euuangilles de Dieu, tenir et garder fermement ceste presente quictance et teneure de ces lettres, senz corrumpre et senz jamais fere, ne venir encontre, par ley ne par autre en jugement ne deffuit, ne jamais aucune chose demander des choses dessus dites, es diz religieux ne à leurs successeurs; toutes exceptions cessant et arriers mises. — En testmoignage de veritey, nous official dessus dit, auons fait mectre le seel de notre dite court de Besançon, à ces presentes lettres. Faites et donnees à Dole; Présent Guiot Sybaul, clerc, et Humbert Barbere d’Estrepigney tesmoings a ce espécialement appellez et requis, le XXVe jour du mois de Januier, l’an mil trois cens quatre vins et doze. — Jo. Contefèure.